ශ්‍රී රංකඩු පත්තිනි දේවාලය

දිය කැපීම
2023-08-13 08:00 - 23:30 UTC
කඩුදෙවොල සිද්ධ රංකඩු පත්තිනි දේවාලයේ 211 වන දිය කැපීමේ මහා මංගල්‍යය ….
ඓතිහාසික කඩුදෙවොල සිද්ධ රංකඩු පත්තිනි දේවාලයේ 211 වන ඇසළ මංගල්‍යයේ දිය කැපීමේ චාරිත්‍රය පසුගිය ඉරුදින(13) පෙරවරුවේ කැළණි නදියේ දි සිදු කෙරිණි.
මෙසේ දිය කැපීමෙ චාරිත්‍රය උදෙසා පෙරහැර පිටත්ව යාමට පෙර විහාරයට ගොස් බුද්ධ පූජාව හා පත්තිනි , විෂ්‍ණු හා රිට්ටා දේවාල වලට ගමන් තේවා සිදු කරයි. හේවිසි
නාද මධ්‍යයේ දේවාභරණ සහිත පෙරහැර දිය කැපීමට දේවාලයෙන් පිට වේ. පසුව සුභ නැකතින් දේවාල භූමියෙ සිටුවන ලද කප සුදු පිරුවටයක ඔතා දේව ආභරණ සහිත පල්ලැක්කිය පිටුපසින් ගමන් කරවයි.
දේවාලයට අයත් තොටුපළින් ඔරුවට ගොඩවන බස්නායක නිළමේතුමන් ඇතුළු පිරිසට අමතරව තවත් ඔරුවක හේවිසි කරුවන් ද ශබ්ද පූජා පවත්වමින් කැළණි නදියේ දිය කැපීමට ගමන් කරයි.
කඩුදෙවොල සිද්ධ රංකඩු පත්තිනි දේවාලයේ දිය රණකෙළි මංගල්‍යයේ දිය කැපීමේ චාරිත්‍රය කැළණි නදියේ බුලත්ගම්පත සීමාවේ දී සිදු කෙරෙන අතර ඔරුව තුළ තිර රෙදි වලින් ආවරණය කෙරූ කොටසක් තුළ දී මෙම චාරිත්‍ර ඉටු වෙයි.රන් කඩුවක් ( මේ සඳහා පෙරහැරෙහි වඩම්මවන පත්තිනි දේවියගේ දේවාභරණය යොදා ගනියි) දියට බහා දිය කපා එතැනින් වෙන් වන දිය පහරින් නැවුම් වූ දිය රන් කලයට පුරවා ගනී. දිය කැපීමේ දී දිය බෙදී යන ස්ථානයේ ඒ කැපුම රන් කලයට දිය පුරවා ගන්නා තෙක්ම වෙන්ව පැවතීම දේව අනුහසයි. දිය කැපීමෙන් අනතුරුව බුලත් හුරුළු හා පඬුරු දියට දමමින් අදාළ පැරණි චාරිත්‍ර එලෙසටම සිදු කරනු ලබයි. හක් පිඹීමෙන් දිය කපා අවසන් බව දැන්වූ පසු තොටියන් ඔරුව නැවත ගොඩවන තොටුපළ වෙත ගමන් කරවීම සිදු වේ. චාරිත්‍රානුකූලව පුදසිරිත් කිරීමෙන් අනතුරුව තොටුපළින් ගොඩ වන බස්නායක නිළමේතුමන් පැමිණෙන්නේ හිසේ සිට පිරුවටයකින් වසාගෙන වීම විශේෂත්වයකි. පිරුවට වලින් ආවරණය වී පැමිණි පසු සෙත් ශාන්ති සිදු කරවා ගරායකුම නටා හිසේ සිට වසා ඇති පිරුවට ඉවත් කිරීම සිදු කරයි.දිය කපා ගොඩවන ස්ථානයේ දී ඇසළ මංගල්‍යය ආරම්භයේ දී සිට වූ කප පා කර හැරීම සිදු වේ. කප පා කර හරින පුද්ගලයා කප ඔරුව යටින් පිහිනා රැගෙන ගොස් පා කරයි.එසේ සිදු කරන්නේ සියල්ලන්ගේ වස්දොස් දුරු කර ශාන්තිය උදා කරලීමටයි. පසුව දේවාභරණ හා රන් පැන් කලය එම ස්ථානයේ තැනූ විශේෂ මණ්ඩපයක තැන්පත් කර ගරායක් ශාන්තිකර්මය සිදු කරයි. සියල්ලන්ට දේව දානය පිළිගැන්වීමෙන් අනතුරුව රන් පැන් කලය හා දේවාභරණ රැගත් දිය කපා ගෙවදීමේ පෙරහැර දේවාලස්ථානය වෙත ගමන් අරඹයි. මෙසේ ලබාගන්නා පැන් ඉදිරි වසරේ හිසතෙල් ගෑමේ චාරිත්‍රයේදි නානුමුර මංගල්‍යය සඳහා යොදා ගනියි.
මෙම දිය කැපීමේ මහා මංගල්‍යයයෙන් කඩුදෙවොල සිද්ධ රංකඩු පත්තිනි දේවාලයේ 211 වන ඇසළ මංගල්‍යයේ පෙරහැර රාජකාරීන් නිමාවට පත් විය. මෙවර පෙරහැර මංගල්‍යය සාර්ථක කරගැනීමට සහය වූ සෑම සියලු දෙනාටම උතුම් සත්පත්තිනි මෑණියන්ගේ පිහිට ආරක්ෂාව නිබඳවම ලැබේවා!.
තෙරුවන් සරණයි!
සටහන – උමේෂ් මේනුක
මාධ්‍ය අංශය,
කඩුදෙවොල සිද්ධ රංකඩු පත්තිනි දේවාලස්ථානය,
කඩුවෙල.

පාවඩ පිට පෙරහැර
2023-07-26 18:00 - 22:00
ඓතිහාසික කඩුදෙවොල සිද්ධ රංකඩු පත්තිනි දේවාලස්ථානයේ 211 වන පෙරහැර මංගල්‍යයේ පළමු නිල පෙරහැරේ සමාරම්භය සනිටුහන් කරමින් ඊයේ (26) පස්වරු 09.05 ට යෙදුණු සුබ මොහොතින් පාවඩ පිට පෙරහැර දේවාලස්ථ වීථිය වටා වීථි සංචාරය කරන ලදී.
මෙත්සිත් පෙරදැරි මාධ්‍ය මෙහෙවර,
කඩුදෙවොල සිද්ධ රංකඩු පත්තිනි දේවාලස්ථ මාධ්‍ය ඒකකය

දැකුම් තැබීම
2023-07-26 17:06 - 18:06
” දෙව් ඇරයුම් නැකතිනි සිඳු වන්නේ
දැකුම් තබා තුටු පඬුරු පුදන්නේ “
චිරාගත සම්ප්‍රදායානුකූලව අද (26) සවස 6.15 ට යෙදුණු සුබ මොහොතින් ඓතිහාසික කඩුදෙවොල සිද්ධ රංකඩු පත්තිනි දේවාලස්ථානයේ 211 වන ඇසළ පෙරහැර මංගල්‍යය නිමිතිකොටගෙන චාරිත්‍රානුකූල දැකුම් තැබීමේ මංගල්‍යය හා ප්‍රථම දේවාරාධනාව ඓතිහාසික කඩුදෙවොල් පුදබිමේ දි සිදු කෙරිණි.
මෙත්සිත් පෙරදැරි මාධ්‍ය මෙහෙවර,
කඩුදෙවොල සිද්ධ රංකඩු පත්තිනි දේවාලස්ථ මාධ්‍ය ඒකකය.

රංදෝලි පෙරහැර
2023-07-12 18:00 - 2023-07-21 22:00
කැළණි ගං මිටියාවතේ අතිඋත්කර්ෂවත් වූ මහා සංස්කෘතික මංගල්‍යය , ඓතිහාසික කඩුදෙවොල සිද්ධ රංකඩු පත්තිනි දේවාලස්ථානයේ 211 වන ඇසළ මහා පෙරහැර මංගලෝත්සවයේ වීථි මහා පෙරහරෙහි අලි ඇතුන් සහිත අවසන් රන්දෝලි පෙරහැර (12) දේවාලස්ථ වීථිය වටා වීථි සංචාරය කරන ලදී.
ඊයේ දින පෙරහැර දායකත්වය ඒශියන් ලංකා මාකටින් අධිපති ඩව්ලිව්.කේ.සිසිර මැතිතුමා ඇතුළු පවුලේ සැම විසින් දරනු ලැබීය.
සධාතුක කරඩුව වැඩම කරලීමේ පින්බර අවස්ථාව දේවාලස්ථ මංගල හස්තිරාජයා වන තාරක රංඩුක හස්තියාට හිමි වූ අතර විෂ්ණු දෙවියන්ගේ දේවාභරණ හැඳල පුරාණ විහාරයට අයත් අරුණ හස්තියාගේ පිටමත නිලන්ත ජයදින මහතා විසින් ද පත්තිනි මෑණියන්ගේ දේවාභරණ කඩුවෙල කොතලාවල සංඛපිට්ඨි පුරාණ විහාරස්ථානයට අයත් කණ්ඩුල වීරා හස්තියාගෙ පිටමත දේවාලස්ථ කෘත්‍යාධිකාරි ශමාල් විජේතුංග මැතිතුමන් විසින් ද වඩමවනු ලැබීය.
උඩපහතරට හා විචිත්‍රවත් නර්තනාංගයන්ගෙන් පරිපූර්ණ වූ පෙරහැරට බියගම දීප්ති කුමාර මහතාට අයත් රාණි ඇතින්නත් , සුරණි ඇතින්නි පැටවාත් එක්විය.
දේවාලස්ථ ප්‍රධාන බස්නායක නිළමේතුමන් වන කුලරත්ත විජේතුංග මහතාගේත් දේවාලස්ථ කෘත්‍යාධිකාරි ශමාල් විජේතුංග මහතාගේත් මඟපෙන්වීම මත සිදු කෙරෙන මෙවර ඇසළ මංගල්‍යය ලබන අගෝස්තු මස 21 වන දින දක්වා පැවැත්වේ.
මෙත් සිත් පෙරදැරි මාධ්‍ය සද්ප්‍රයාමය,
කඩුදෙවොල සිද්ධ රංකඩු පත්තිනි දේවාලස්ථ මාධ්‍ය ඒකකය.

ගොන්පිට පෙරහැර
2023-07-07 08:00 - 2023-07-21 17:00
කැළණි ගං මිටියාවතේ අතිඋත්කර්ෂවත් වූ මහා සංස්කෘතික මංගල්‍යය ලෙසින් සැළකෙන ඓතිහාසික සිද්ධ රංකඩු පත්තිනි දේවාලස්ථ ඇසළ මහා පෙරහැර මංගලෝත්සවයේ 211 වන දිගහැරුම සනිටුහන් වන මෙවර පෙරහැර මංගල්‍යයේ උඩමළුවේ තෙවන ගොන්පිට පෙරහැර අද (07) දින වීථි සංචාරය කරන්නට විය.
අද (07) දින පෙරහැර දායකත්වය වෙළඳ ව්‍යාපාරික ගැමුණුපුර පදිංචි ඩබ්ලිව්.තිලක් පුෂ්පකුමාර පෙරේරා මැතිතුමා ඇතුළු පවුලේ සැම විසින් දරනු ලැබීය.
සධාතුක කරඩුව හා දේවාභරණ ගවමස්තකාරූඪව වැඩම කෙරුණු අතර විචිත්‍ර නර්තනාංගයන්ගෙන්ද පෙරහැර අලංකාරවත් විය.
දේවාලස්ථ ප්‍රධාන බස්නායක නිළමේතුමන් වන කුලරත්ත විජේතුංග මහතාගේත් දේවාලස්ථ කෘත්‍යාධිකාරි ශමාල් විජේතුංග මහතාගේත් මඟපෙන්වීම මත සිදු කෙරෙන මෙවර ඇසළ මංගල්‍යය ලබන අගෝස්තු මස 21 වන දින දක්වා පැවැත්වේ.
මෙත්සිත් පෙරදැරි මාධ්‍ය සද්ප්‍රයාමය,
කඩුදෙවොල රංකඩු පත්තිනි දේවාලස්ථ මාධ්‍ය ඒකකය.

කප් සිටුවීම
2023-07-05 17:06 - 18:06
ඓතිහාසික කඩුදෙවොල සිද්ධ රංකඩු පත්තිනි දේවාලස්ථානයේ 211 වන ඇසළ මහා පෙරහැර මංගල්‍යයේ ආරම්භය සනිටුහන් කරමින් නුවර සම්ප්‍රදායානුකූලව මඟුල් කප් සිටුවීම අද සවස 05.06 ට යෙඳුණු නැකැත් වෙලාවෙන් සිදු කරන්නට යෙදුණි.
දේවාලස්ථ ප්‍රධාන භාරකාර තැන්පත් කුලරත්න විජේතුංග මැතිතුමන්ගේ හා කෘත්‍යාධිකාරි ශමාල් විජේතුංග මැතිතුමන්ගේ මූලිකත්වයෙන් දේවාලස්ථ පූජෝපහාර සමිතියේ නිළධාරි මඩුල්ලගේත් ගම්වාසීන්ගේත් සහභාගිත්වයෙන් කප් සිටුවීමේ චාරිත්‍රය පුරාණ සිරිත් පරිඳි ඉටු කෙරුණු වගයි.
” වියන් අල්ලා ගෙන වසාලා ගෙනත් කප මඩුව මැදේ…
ලවින් කිරි පැන් නානුමුර කර සඳුන් ගාවා නිමරැදේ…
වසින් රුව ඇති පතිනි ඒ කප හිස තබාගෙන සබ මැදේ…
අසන් තුන් විට ආවඩාලා ගසා දොස හැර සුබ පදේ… “
තෙරුවන් සරණයි!
සත්පත්තිනි මෑණියන්ගේ පිහිටයි!
මාධ්‍ය අංශය,
කඩුදෙවොල සිද්ධ රංකඩු පත්තිනි දේවාලය.
